Folketing
2001-05-08

Da Det Konservative Folkepartis ordfører, hr. Knud Erik Kirkegaard, ikke kan være til stede, skal jeg på hans vegne fremføre følgende: I Det Konservative Folkeparti er vi enige i, at der kan være behov for at koordinere forskning og uddannelse i relation til arbejdsmiljøet. Specielt hvad angår forskningen, er der behov for at få lagt flerårige planer for forskningsindsatsen. Det er en problemstilling, vi har drøftet her i Folketinget for få uger siden, men vi kan ikke støtte Enhedslistens forslag om at oprette et nyt uddannelsessted fysisk placeret i Ørestaden i form af det, Enhedslisten kalder en arbejdsmiljøhøjskole. Vi mener ikke, at det vil være en god idé at bruge midler på de fysiske rammer for indsatsen. Vi er mere interesserede i indholdet, og det foretrækker vi at koncentrere os om. På denne baggrund kan Det Konservative Folkeparti ikke støtte Enhedslistens forslag.